[bookmark: _GoBack]Folyamatosan növekszik a szakosztály létszáma, a szabadidős programokat továbbra is kiszámíthatóság és megbízhatóság jellemzi – foglalta össze az elmúlt fél évet Horváth Zoltán. A szakosztályvezető bízik a hasonló folytatásban, és reméli, hogy még az eddiginél is többen vesznek részt a rendezvényeken. 
TAC: -2017 első fél évében hol, milyen eseményeken vettek részt a TAC szabadidősport szakosztály tagjai? 
Horváth Zoltán, szakosztályvezető: - Nagy sikerrel szerveztük meg a kiemelt városi rendezvényeket. Márciusban volt a Tatai Tavaszi IVV Túra, áprilisban a XXXVI. Gerecse 50 részeként a Tatát érintő Gerecse 30 Teljesítménytúra. Májusban következett a 77.Tatai Tó-futás, majd a IV. Tatai Nagy Sportágválasztó. A kiemelt rendezvények egyik biztos támasza az önkormányzattal tavaly megkötött, öt évre szóló együttműködési megállapodás.
Emellett folytattuk sikeres sorozatainkat: munkanapokon továbbra is népszerűek Nordic Walking programjaink, természetjáróink pedig folyamatosan túráznak az Országos Kéktúra útvonalán. 
- Hogyan alakult a TAC szabadidősport szakosztályában működő három szakág (nordic, természetjáró, szörf) létszáma az elmúlt hónapokban? :
- Az előző időszakhoz képest növekedett a létszám, jelenleg 98 regisztrált tagunk van. 48 természetjáró, 28 nordic walkingos és 22 szörfös alkotja szakosztályunkat. 
- Miben sikerült a leginkább előrelépni?
- A szakosztály fő erényei közé tartozik a folyamatosság és a rendszeresség. A meghirdetett foglalkozásokat úgy tudtuk népszerűsíteni, hogy a jelentkezők biztosak lehettek a sikeres lebonyolításban. A kiszámíthatóság és megbízhatóság mellett pedig talán a rendszeresség a legfontosabb, ami a szakosztályról az emberek eszébe juthat. A kínálat, a kiemelt események pedig mindig felejthetetlen élményt nyújtott a résztvevőknek, így kedvet, örömet érezhettek arra, hogy a következő rendezvényünkön is ott legyenek. 
- Bár a szakosztály nem elsősorban az eredményekre teszi a hangsúlyt, a korábbi évek bajnoki címei elkényeztették a tatai szabadidős sportok kedvelőit. Született-e bármilyen szempontból kiemelendő helyezés, teljesítmény az elmúlt idényben?
- Valóban, nem verseny a szabadidősport. Voltak sikerek, bajnoki címek a sportturisztikai szakágban az elmúlt években, de a bajnoki címeket elért két versenyző tagtársunk már nem versenyez. Ez azonban nem jelent problémát, hiszen „a kapu, a lehetőség” nyitva áll mások számára is, ha érdeklődnek!
Nagy örömünkre a szörfösök között felbukkant egy ifjú tehetség. Tóth Tamara már tagja a TAC-nak és komoly tervei, elképzelései vannak a szakág népszerűsítésére, sőt, a IV. Tatai Nagy Sportágválasztón óriási sikerrel be is mutatkozott. Minden erővel azon van, hogy a versenyezés mellett képzéseket szervezzen és a szörfhöz kapcsolódó üzleti vállalkozást is beindítana Tatán, a vizek városában. Sok sikert kívánunk törekvéseihez, amelyekhez lehetőség szerint minden segítséget megadunk.
- Milyen programok várják az elkövetkező hónapokban a szakosztály tagjait, illetve az érdeklődőket? 
- Munkanapokon továbbra is indulnak Nordic Walking programjaink, Horváthné Hörömpöli Éva és Varga Zsuzsa szakágvezetőkkel, érdemes csatlakozni hozzájuk egész nyáron folyamatosan.
Augusztus 5-én a XXXIV.Tatai Minimarathon kínál jó lehetőséget a rövidebb, a hosszabb és a váltó csapat kategóriákban.
Akik pedig az Országos Kéktúra útvonalait akarják járni, azoknak segítünk, információt és teljesítést igazoló füzetet biztosítunk részükre.

